เมื่อสหกรณ์ออมทรัพย์ครูขอนแก่นปักธงยกระดับการบริหารความเสี่ยงกับเครดิตบูโรอย่างเป็นทางการ
โดย...สุรพล โอภาสเสถียร
24 ส.ค. 2558

โดย...สุรพล โอภาสเสถียร
“สหกรณ์ออมทรัพย์ครูขอนแก่นเล็งเห็นความสำคัญและความจำเป็นในการเป็นสมาชิกเครดิตบูโร เนื่องจากสหกรณ์โดยคณะกรรมการพิจารณาเงินกู้จะได้มีข้อมูลด้านเครดิตบูโรไว้ใช้ประโยชน์ที่จะช่วยลดความเสี่ยงให้น้อยลง เพราะรู้จักตัวตนคนที่มาขอกู้มากขึ้น ประกอบกับสหกรณ์จะมีข้อมูลครบถ้วนว่าสถานะทางการเงินของผู้ที่มายื่นขอกู้เป็นอย่างไร มีหนี้เท่าไหร่ มีหนี้กี่บัญชี มีหนี้อะไรบ้าง และที่ผ่านมาได้มีการปฏิบัติตามสัญญาในการชำระหนี้เป็นอย่างไร เราจะได้ประเมินออกว่ามีความเสี่ยงมากน้อยหรือมีภาระการจ่ายชำระหนี้ที่สมดุลกับแผนการจ่ายเงินเพียงใด ซึ่งจะทำให้สมาชิกสหกรณ์เข้าถึงแหล่งเงินทุนได้มากขึ้น เพราะการมีประวัติชำระหนี้ที่ดีในเครดิตบูโร จะช่วยให้มีโอกาสได้รับอนุมัติสินเชื่อมากกว่าผู้ที่ไม่เคยมีประวัติมาก่อน ความกลัวที่ว่าถ้าเห็นข้อมูลของสมาชิกที่มาขอกู้แล้วจะกู้ได้ยากนั้น หากคนขอกู้ให้ข้อมูลที่ชัดเจน ตรงไปตรงมา มีการวางแผน มีการปรับปรุงตนเอง ยึดมั่นในการดำเนินชีวิตแบบพอดี พอประมาณ มีการบริหารความเสี่ยงแล้ว ไม่มีอะไรต้องกังวล เพราะปรัชญาของสหกรณ์คือ เพื่อนช่วยเพื่อน บนพื้นฐานความเป็นมิตร ซื่อสัตย์ และมีวินัย” วิสัยทัศน์แบบนี้ของท่านผู้บริหารระดับสูงของสหกรณ์ออมทรัพย์ครูขอนแก่น ผมต้องขอปรบมือให้ดังๆ เพราะนี่คือต้นแบบของการปฏิรูปตนเอง คำนึงถึงผลประโยชน์ของสมาชิกทั้งผู้ฝาก ผู้กู้ และกรรมการเงินกู้ ว่าจะต้องทำกันอย่างมีความสมดุล
ท่านผู้อ่านครับ สหกรณ์ออมทรัพย์ต้นแบบแห่งนี้มีสมาชิกเกือบ 1.8 หมื่นราย มีเงินให้กู้สามัญกว่า 1.7 หมื่นล้านบาท มีทุนเรือนหุ้นสูงถึง 8,000 ล้านบาท รวมกันแล้วมีทุนดำเนินการกว่า 2.7 หมื่นล้านบาท ที่สำคัญคือสมาชิกของสหกรณ์คือคุณครูและบุคลากรทางการศึกษาครับ การปักธงยกระดับการบริหารความเสี่ยงกับเครดิตบูโร ครั้งนี้สอดคล้องกับนโยบายภาครัฐทั้งธนาคารแห่งประเทศไทย กรมส่งเสริมสหกรณ์ และคณะกรรมการคุ้มครองข้อมูลเครดิต (คณะกรรมการชุดนี้มีท่านผู้ว่าการธนาคารแห่งประเทศไทยเป็นประธาน และมีท่านอธิบดีกรมส่งเสริมสหกรณ์นั่งเป็นกรรมการด้วย)
วันที่ 20 ส.ค. 2558 สหกรณ์ออมทรัพย์ครูขอนแก่น จึงตัดสินใจนำร่องลงนามการเป็นสมาชิกบริษัท ข้อมูลเครดิตแห่งชาติ (เครดิตบูโร) เป็นรายแรกจากจำนวนกลุ่มสหกรณ์ออมทรัพย์ ที่มีขีดความสามารถสูงกว่า 150 ราย ที่มีจำนวนสมาชิกตั้งแต่ 5,000 รายขึ้นไป โดยการลงนามครั้งนี้ได้เกิดขึ้นหลังขั้นตอนในการเตรียมความพร้อมด้านเทคโนโลยีสารสนเทศและด้านการปฏิบัติงานเป็นที่เรียบร้อยแล้ว
“การที่สหกรณ์ออมทรัพย์ครูขอนแก่นเข้าเป็นสมาชิกเครดิตบูโร เพื่อเป็นต้นแบบการให้แก่สหกรณ์ออมทรัพย์อื่นๆ ตามนโยบายของภาครัฐ ซึ่งการเข้าเป็นสมาชิกเครดิตบูโรครั้งนี้จะเป็นการจุดประกายของการยกระดับการบริหารความเสี่ยงของสหกรณ์ออมทรัพย์ให้มีความเข้มแข็ง มีความมั่นคงและเป็นมาตรฐานเทียบได้กับสถาบันการเงินชั้นในระบบการเงินไทย ตลอดจนจะเป็นการส่งสัญญาณของการปฏิรูปสหกรณ์บนพื้นฐานของความสมัครใจเป็นสำคัญ” ข้อความที่เครดิตบูโรขอนำเรียนมายังท่านผู้บริหารที่อยู่ในวงการสหกรณ์ออมทรัพย์ด้วยความเคารพ...สหกรณ์ออมทรัพย์ครูขอนแก่นได้พิสูจน์แล้วว่า หัวใจของการปฏิรูปต้องมาจากขนาดของใจที่กล้าหาญบวกกับวิสัยทัศน์ที่รอบด้านของผู้บริหาร บนการรักษาผลประโยชน์ของมวลสมาชิก เพราะกระบวนการสหกรณ์นั้น เกิดโดยสมาชิก บริหารโดยสมาชิก เป็นไปเพื่อประโยชน์กับสมาชิก...เครดิตดีไม่มีขาย หากอยากจะได้ต้องทำเองครับ